Ísland tekur á móti allt að 120 flóttamönnum frá Afganistan. Ríkisstjórnin samþykkti tillögu flóttamannanefndar þessa efnis á fundi sínum í morgun. Nefndin heldur áfram störfum og gæti lagt til að Ísland tæki á móti fleiri flóttamönnum, eftir því hvernig málum vindur fram í Afganistan.
Þar verða sérstaklega í forgangi einstaklingar sem hafa starfað með Atlantshafsbandalaginu. Einstaklingar sem hafa verið í jafnréttisskólanum frá Afganistan og síðan ættingjar Afgana sem eru hér á landi. Það er að segja, það verður flýtt fjölskyldusameiningum. Þetta gera allt að 120 manns.
sagði Katrín Jakobsdóttir forsætisráðherra að loknum ríkisstjórnarfundi nú fyrir hádegi. Ásmundur Einar Daðason félagsmálaráðherra segir að næstu skref séu að koma boðum til fólksins og hjálpa því að komast úr landi.
Við erum líka að fara að skipa sérstakan aðgerðahóp sem á að starfa þarna næstu sólarhringa og daga til þess að reyna að skipuleggja hvernig er hægt að koma boðum til þessa fólks og hvernig hægt er að aðstoða það við flutning heim.
Fólkið verður flutt burt frá Afganistan í samvinnu við aðrar þjóðir, en íslensk stjórnvöld fylgjast áfram með stöðunni.
Síðan verður áfram unnið að málinu og ríkisstjórnin og félagsmálaráðherra munu beina því til flóttamannanefndar að gera það og fylgjast um leið grannt með hvað önnur ríki eru að gera í þessum málum.
Ég held að þetta séu skynsamar fyrstu tillögur miðað við ástandið sem þarna er. Flóttamannanefnd mun þurfa að starfa áfram og fara áfram yfir málið til þess að meta þetta dag frá degi og viku frá viku og það var samþykkt líka á fundinum.
Allt að 120 flóttamenn frá Afganistan eru væntanlegir hingað til lands. Flestir eru starfsmenn Atlantshafsbandalagsins og fjölskyldur þeirra, eða ættingjar Afgana sem eru hér á landi. Ríkisstjórnin samþykkti í morgun tillögu flóttamannanefndar þess efnis.